На основу члана 20, а у вези са чланом 17. став 1. тачка е) Закона о научноистраживачкој дјелатности и технолошком развоју ("Службени гласник Републике Српске", бр. 6/12 и 33/14) и члана 82. став 2. Закона о републичкој управи ("Службени гласник Републике Српске", бр. 118/08, 11/09, 74/10, 86/10, 24/12, 121/12, 15/16 и 57/16), министар науке и технологије, 28.7.2017. године, доноси

ПРАВИЛНИК

О ПУБЛИКОВАЊУ НАУЧНИХ ПУБЛИКАЦИЈА

(Објављен у "Сл. гласнику РС", бр. 77 од 16. августа 2017)

ГЛАВА I

ОСНОВНЕ ОДРЕДБЕ

Члан 1.

 Овим правилником прописују се врсте научних публикација и услови које морају испуњавати публикације да би се сматрале научним, категоризација научних часописа, као и критеријуми, начин бодовања и поступак избора научних публикација за суфинансирање.

Члан 2.

 Изрази коришћени у овом правилнику имају сљедеће значење:

 1) научна публикација је јавно објављени (публиковани) научни рад у којем се уз примјену научне методологије обрађује неки проблем, питање или предмет из одређене научне области, на бази којег се знање стиче, увећава, побољшава или провјерава;

 2) електронска научна публикација подразумијева све врсте научне грађе објављене у електронском облику, на примјер у виду CD-ROM-а, видео или аудио записа, интернет или мрежног извора података;

 3) CIP (Cataloging in Publication Record) представља основне библиографске податке о публикацији, садржај, предмет и библиографске карактеристике публикације и додјељује се приликом увођења монографске публикације у библиотечку евиденцију у Народној и универзитетској библиотеци Републике Српске;

 4) ISBN (International Standard Book Number) је међународни стандард за број књиге (зборника или неке друге непериодичне публикације), односно јединствени нумерички идентификатор књиге који додјељује Народна и универзитетска библиотека Републике Српске;

 5) ISSN (International Standard Serial Number) је међународни стандард за број часописа, односно јединствени нумерички идентификатор за периодичне публикације (часописе) који додјељује Национална и универзитетска библиотека БиХ у Сарајеву. За периодичне публикације које се издају у електронској форми додјељује се eISSN број, тј. "електронски ISSN" број (енгл. electronic ISSN, једнако је и e-ISSN или eISSN);

 6) SCI (Scientific Citation Index) је индекс који евидентира број цитата неког научног документа. Изворно је био у власништву компанија ИСИ, односно "Томсон Ројтерса" ("Thomson Reuters"), а тренутно представља интелектуално власништво компаније "Кларивет Аналитикс" ("Clarivate Analytics") и дио је Web of Science (WoS) базе;

 7) SCI-E (Scientific Citation Index Expanded) је проширена верзија Scientific Citation Index-а;

 8) SSCI (Social Sciences Citation Index) је комплемент SCI-E индексу и фокусиран је на научне часописе из области друштвених наука;

 9) UDK (Универзална децимална класификација) број је нумерички низ додијељен према Универзалној децималној класификацији, који означава област и научне дисциплине којима се публикација бави, а додјељује га Народна и универзитетска библиотека Републике Српске;

 10) DOI (Digital Object Identifier) број је јединствени алфанумерички низ додијељен појединачном дигиталном објекту (чланку, поглављу, књизи и сл.) који омогућава повезивање података о радовима и ауторима, те успостављање везе са интернет страницом на којој се оригинални рад налази, а додјељује га Народна и универзитетска библиотека Републике Српске;

 11) импакт фактор (енгл. Impact Factor, скраћено IF) је фактор утицајности научних часописа који се објављује сваке године. Представља просјечан број цитата које су чланци из једног часописа, објављени током претходне двије године, добили у датој години. Импакт фактор излази сваке године у оквиру JCR листе (обухвата часописе из SCI-E и SSCI индекса) и заснива се искључиво на цитатима из WoS базе;

 12) рецензија, односно пеер ревиењ је оцјена књиге или рада, односно критика писана о научној публикацији, као што је часопис, књига и слично, којом рецензент процјењује правилност, односно вриједност неког научног рада;

 13) годишњак је серијска публикација која излази годишње, у ужем смислу представља публикацију која приказује резултате протекле године, а у ширем смислу може да буде и гласило или врста часописа из неке области који излази континуирано и објављује радове и резултате научноистраживачког рада из те области;

 14) научни часопис је периодична публикација из одређене научне области или дисциплине, која се периодично издаје у унапријед дефинисаним интервалима и у којој се објављују најновија достигнућа из одабране области;

 15) зборник је публикација у којој су сакупљени самостални радови или прилози више аутора или сарадника посвећени одређеној научној теми или области, а могу бити зборници радова са научних скупова који се одржавају редовно или повремено;

 16) поглавље у научној монографији је засебна цјелина, објављено у научној монографији, које даје увид о садржају монографије;

 17) импресум је законски обавезно назначавање, на почетку или на крају публикације, имена издавача, уредника, рецензената, штампарије и других одговорних за садржину публикације, тиража, године и мјеста издавања;

 18) научна афилијација подразумијева податак о припадности аутора рада одређеној научној институцији (универзитет, институт, академија), а научна афилијација аутора наводи се испод назива рада аутора;

 19) R коефицијенти компетентности су коефицијенти који указују на ниво значаја научних радова, а који се утврђују правилником којим се прописује поступак за стицање научних звања;

 20) аутоцитат је навођење сопственог рада као референце у списку коришћене литературе, док је цитат навођење туђег рада као референце у списку коришћене литературе;

 21) IMRAD (енгл. Introduction, Method, Results And Discussion - увод, метод, резултати и дискусија) подразумијева устаљену шему организовања текста у научном раду, односно устаљену форму емпиријских научних радова;

 22) Web of Science (WoS) је цитатна база међународних рецензираних научних часописа у власништву компаније "Кларивет Аналитикс" ("Clarivate Analytics"; раније у власништву компаније "Томсон Ројтерс" - "Thomson Reuters") која укључује подбазе међународних рецензираних часописа:

 1. Science Citation Index Expanded (SCI-E) постоји од 1996. године и представља листу часописа који имају импакт фактор и збир је више појединачних SCI листа по научним дисциплинама, која се припрема и објављује сваке године,

 2. SSCI (Social Sciences Citation Index) је цитатна база која садржи податке о часописима из друштвених наука и постоји од 1996. године,

 3. A&HCI (Arts & Humanities Citiation Index) је цитатна база која садржи податке о часописима из области умјетности и хуманистичких наука и постоји од 1996. године,

 4. JCR (Journal Citation Reports) је цитатна база која помоћу цитираности објављених радова омогућава систематично и објективно утврђивање важности научних часописа из природних, биомедицинских и техничких наука,

 5. Conference Proceedings Citation Index-Science (CPCIS) који постоји од 2001. године је индекс који омогућава увид у објављену литературу са најутицајнијих свјетских научних скупова, симпозијума, семинара и конвенција из области природних и медицинских и здравствених наука, инжењерства и технологије и пољопривредних наука,

 6. Conference Proceedings Citation Index-Social Science & Humanities (CPCI-SSH) који постоји од 2001. године је индекс који омогућава увид у објављену литературу са најутицајнијих свјетских научних скупова, симпозијума, семинара и конвенција из области друштвених и хуманистичких наука,

 23) Scopus/SCImago је цитатна база међународних рецензираних научних часописа у власништву компаније "Елзевир" ("Elsevier"),

 24) SCIndeks је српски национални цитатни индекс, који реферише часописе у Србији категорисане као периодичне публикације научног карактера,

 25) Међународни систем унакрсног реферисања (CrossRef - www.crossref.org) јесте сервис који повезује податке о чланцима, DOI бројеве и интернет странице и одржава базу DOI бројева, метаподатке и линкове до пуних текстова.

Члан 3.

 Министарство науке и технологије (у даљем тексту: Министарство) суфинансира сљедеће научне публикације:

 1) научне монографије,

 2) научне часописе,

 3) зборнике.

ГЛАВА II

НАУЧНА МОНОГРАФИЈА

Члан 4.

 (1) Научна монографија је публикација у којој се научно, систематично, исцрпно и свеобухватно третира неки проблем, питање или предмет, личност или догађај, у једној свесци, односно у одређеном броју свезака, које се објављују истовремено или у унапријед одређеном периоду.

 (2) Научна монографија мора да:

 1) испуњава библиографске услове (ISBN, CIP и друге),

 2) је рецензирана од стране два или више рецензената који имају референце у тематској области монографије, од којих најмање један није у радном односу у институцији или организацији у којој је запослен аутор монографије,

 3) има обим не мањи од 80 страница по аутору (јединица мјере обима страница износи 1.800 словних знакова без прореда),

 4) садржи минималан број аутоцитата радова по сваком аутору одређен за поједине категорије монографија.

 (3) Научном монографијом, у смислу става 1. овог члана, не сматрају се зборници радова са научних скупова, закључни и други извјештаји о раду на истраживачким задацима и пројектима, чак и у повезаном облику, нити докторска дисертација која није приређена, а накнадно је објављена као књига.

Члан 5.

 Научне монографије сврставају се у сљедеће категорије:

 1) истакнута монографија међународног значаја,

 2) монографија међународног значаја,

 3) истакнута монографија републичког значаја и

 4) монографија републичког значаја.

Члан 6.

 (1) Истакнута монографија међународног значаја је научна монографија која испуњава сљедеће услове:

 1) представља врхунски научни домет у својој области и од посебног је интереса за развој науке,

 2) има издавача који је позната међународна издавачка кућа са дугом традицијом у издавању научне литературе,

 3) објављена је на једном од свјетских језика,

 4) садржи најмање десет аутоцитата радова категорије R20 по сваком аутору из тематике монографије, односно у случају друштвених и хуманистичких наука категорија R10 и/или R20.

 (2) Монографија међународног значаја је научна монографија која испуњава сљедеће услове:

 1) бави се тематиком која је од интереса за науку,

 2) објављена је на једном од свјетских језика,

 3) садржи најмање седам аутоцитата радова по сваком аутору из тематике монографије категорије R20, односно у случају друштвених и хуманистичких наука категорија R10 и/или R20.

 (3) Истакнута монографија републичког значаја је научна монографија која испуњава сљедеће услове:

 1) представља допринос науци,

 2) садржи најмање седам аутоцитата радова по сваком аутору из тематике монографије категорије R20 и/или R50, односно у случају друштвених и хуманистичких наука категорија R10, R20, R40 или R50.

 (4) Монографија републичког значаја је научна монографија која испуњава сљедеће услове:

 1) представља допринос науци,

 2) садржи најмање пет аутоцитата радова по сваком аутору из тематике монографије категорије R20 или категорије R50, односно у случају друштвених и хуманистичких наука једне или више категорија R10, R20, R40 или R50.

 (5) Категорије научних часописа R10, R20, R40 и R50 из ст. 1. до 4. овог члана утврђене су правилником којим се прописује поступак за стицање научних звања.

ГЛАВА III

НАУЧНИ ЧАСОПИС

Члан 7.

 (1) Часопис се сврстава у категорију научних часописа уколико се у сваком броју објављују научни радови у обиму од најмање 50% укупног садржаја часописа.

 (2) Чланци објављени у научном часопису морају бити рецензирани.

Члан 8.

 Уређивање научног часописа подразумијева:

 1) припрему чланака, као саставних дијелова часописа,

 2) уређивање часописа у цјелини,

 3) избор, анализирање или архивирање документације која прати објављивање прилога.

Члан 9.

 (1) Наслов научног часописа је релативно трајна одредница часописа којој је циљ да што тачније одражава тематику објављиваних садржаја, а ако тематика није препознатљива на основу наслова, часопис мора да има поднаслов којим се јасно одређује подручје науке које часопис покрива.

 (2) Научни часопис може имати скраћени наслов и наслов на страном језику, а ови наслови утврђују се и евидентирају приликом додјеле ISSN-а, а скраћени наслов се утврђује у складу с одговарајућим међународним стандардима, те се приликом превода наслова на страни језик води рачуна о томе да наслов не буде истовјетан са насловом неког постојећег иностраног часописа.

 (3) Наслов научног часописа може се промијенити у току његовог излажења, али промјена треба да се уводи од првог броја одређеног годишта, с тим да се претходни наслов наводи на истакнутом мјесту најмање још годину дана.

Члан 10.

 (1) Научни часопис има ISSN као трајну и једнозначну ознаку, а ISSN часописа може се мијењати само у случају промјене наслова.

 (2) Сваки научни часопис објављује се у електронском облику, а може се објављивати и у штампаном облику или у другом медију, а додјељује му се засебан ISSN (e-ISSN).

 (3) ISSN број се исписује на истакнутом мјесту у свакој објављеној свесци часописа, по могућности у горњем десном углу корица часописа.

Члан 11.

 УДК број научног часописа исписује се на истакнутом мјесту у свакој објављеној свесци часописа, по правилу уз ISSN број.

Члан 12.

 (1) Број свезака часописа који се издаје годишње утврђује се приликом додјеле ISSN-а и CIP каталогизације, по могућности уз назнаку мјесеци у којима ће часопис излазити током године и наводи се у свакој свесци часописа у импресуму или на другом истакнутом мјесту.

 (2) Правовремено издавање свезака часописа је, у складу са планираном периодичношћу, основна обавеза издавача, односно уредништва.

 (3) Промјена периодичности часописа мора се евидентирати у импресуму.

 (4) Чланци се објављују у оквиру редовних свезака часописа, који могу бити тематског карактера.

 (5) Ванредни, допунски и специјални бројеви часописа не сматрају се саставним дијелом волумена научног часописа.

 (6) Бројчане ознаке волумена научног часописа треба да расту континуирано и не могу се нарушити у случају прекида у издавању часописа.

 (7) Свеске се означавају редом према планираној динамици излажења часописа, с тим да се број 1 додјељује првој свесци часописа сваког новог волумена.

 (8) Свеске се означавају арапским бројевима.

 (9) Бројчана ознака страна у часопису почиње од прве стране текста првог чланка и наставља се кроз све прилоге једног волумена.

 (10) Корице, насловна страна, садржај и планирани простор за огласе не нумеришу се.

Члан 13.

 (1) Издавачи научног часописа могу бити научноистраживачке организације уписане у Регистар научноистраживачких организација, који води Министарство, и овлашћени издавачи научних публикација.

 (2) Издавач научног часописа има статус правног лица, а може бити и посебна организациона јединица правног лица.

 (3) Уколико је издавача више, наводи се први, односно извршни издавач, а остали се наводе као суиздавачи.

 (4) Ако је појединачна научна институција или организација из става 1. овог члана издавач научног часописа, тада више од једне половине чланова уредништва часописа, као и аутори више од једне половине објављених радова, морају да буду изван институције или организације издавача.

 (5) Издавач часописа наводи се у свакој објављеној свесци часописа на истакнутом мјесту, по правилу у импресуму у складу са чланом 15. овог правилника.

Члан 14.

 (1) У садржају свеске/броја часописа дају се пуни наслов сваког прилога, презиме и име аутора и почетна страница.

 (2) Садржај може да има рубрике.

 (3) Наслови рубрика не могу бити замјена за обавезну категоризацију чланака у часопису.

 (4) Прилози који нису научног карактера могу се наводити у садржају, али треба да буду јасно обиљежени пригодним насловом.

 (5) У научним часописима који се објављују двојезично укупан садржај часописа приказује се на оба језика.

 (6) Садржај свеске, по правилу, даје се на првој, односно првим странама свеске часописа.

Члан 15.

 (1) Импресум се даје у свакој свесци научног часописа, на сталном и истакнутом мјесту и садржи:

 1) назив/е издавача,

 2) име главног уредника,

 3) имена чланова уредништва, научне афилијације и државе из којих долазе,

 4) контакт податке уредништва: адресу, мејл и телефонски број,

 5) штампарија, мјесто штампања и тираж,

 6) називи секундарних публикација (библиографских база) које индексирају научни часопис,

 7) по потреби, називи институција које финансијски помажу издавање часописа,

 8) назив и интернет адресу (URL) базе података у којој су чланци доступни у виду пуног текста - као опција,

 9) имена особа задужених за језичку редакцију, као што су лектор, коректор и евентуално преводилац - као опција,

 10) начин претплате и цијену - као опција.

 (2) Попис чланова уредништва и издавачког савјета може се дати издвојено, на неком другом сталном и истакнутом мјесту.

 (3) Ако је научни часопис суфинансирало Министарство, уредништво има обавезу да то наведе у импресуму научног часописа.

Члан 16.

 Каталошки запис CIP обухвата основне библиографске податке о научном часопису, а израђује се у Националној и универзитетској библиотеци БиХ у Сарајеву приликом додјеле ISSN броја.

Члан 17.

 (1) Научни часопис може се објављивати у штампаној/писаној верзији и у електронском облику или на оба начина истовремено.

 (2) Електронски научни часопис, као и електронска форма научног часописа који истовремено излази и у штампаном облику, мора имати засебан ISSN (e-ISSN).

Члан 18.

 (1) Упутство ауторима о начину припреме чланка (у даљем тексту: упутство ауторима) садржи детаљне захтјеве о начину обликовања чланака и слања, односно пријема рукописа, којим се утврђују дужина рукописа, структура чланка, одјељци, формат табеларних и графичких приказа, пренос ауторских права на научни часопис и слично.

 (2) Упутством ауторима утврђује се јединствен начин цитирања, а одабрани формат цитирања описује се детаљно уз навођење примјера за сваку врсту цитираног извора.

 (3) Упутство ауторима објављује се на крају сваког броја часописа.

 (4) За научне часописе у електронском облику потребно је дати упутство ауторима на интернет презентацији часописа.

Члан 19.

 (1) Чланак у научном часопису мора бити уређен на стандардан начин, са наведеним основним елементима чланка као што су: наслов, имена аутора, електронска адреса аутора за кореспонденцију, назив установе, адреса.

 (2) Наслов треба да што вјерније опише садржај чланка, прикладним ријечима за индексирање и претраживање, а уколико таквих ријечи нема у наслову, тада се наслову придода поднаслов.

 (3) Поред наслова на језику којим је чланак написан, наслов се даје и на енглеском језику, а ови наслови исписују се испред сажетка на одговарајућем језику.

 (4) Ради лакше идентификације, свака парна страница чланка садржи име и презиме аутора, а свака непарна страница назив часописа и број волумена и свеске.

 (5) Наслови научног часописа и чланка могу се дати у скраћеном облику.

Члан 20.

 (1) Основни елементи чланка дају се на првој страници чланка, изузев када није друкчије одређено.

 (2) Наводи се пуно презиме и име свих аутора чланка и евентуално средњи иницијали имена аутора.

 (3) Презимена и имена домаћих аутора увијек се исписују у оригиналном облику са дијакритичким знаковима, независно од језика на којем је чланак написан.

 (4) За научну афилијацију наводе се пун назив и сједиште институције у којој је аутор запослен, а евентуално и назив институције у којој је аутор обавио истраживање.

 (5) У сложеним институцијама наводи се укупна хијерархија институције од највише до најниже.

 (6) Ако је чланак написало више аутора, а неки од њих су ангажовани у различитим институцијама, мора се, посебним ознакама или на други начин, назначити коју од наведених институција представља сваки од наведених аутора.

 (7) Научна афилијација исписује се непосредно након имена аутора, док се функција и звање аутора не наводе.

 (8) Име и презиме, адреса или мејл лица за контакт (обично аутора са којим је вођена кореспонденција од пријема до објављивања рада) дају се испод наслова рада или у напомени при дну прве странице чланка, а ако је аутора више, даје се само адреса једног, обично првог аутора.

Члан 21.

 (1) У научним часописима који су укључени у међународни систем унакрсног реферисања (CrossRef) чланцима се додјељује посебна бројчана ознака DOI.

 (2) DOI број се исписује на почетној страни чланка на сталном и истакнутом мјесту, по правилу, у горњем десном углу.

Члан 22.

 Категоризацију чланака обављају уредништво научног часописа и рецензенти.

Члан 23.

 (1) Чланци у научним часописима разврставају се у научне радове.

 (2) Оригиналан научни чланак начелно је организован по схеми IMRAD за експериментална истраживања или на дескриптиван начин за дескриптивна научна подручја, у коме се први пут публикује текст о резултатима сопственог истраживања оствареног примјеном научних метода, које су текстуално описане и које омогућавају да се истраживање по потреби понови, а утврђене чињенице провјере.

 (3) Прегледни научни чланак представља преглед најновијих радова о одређеном предметном подручју са циљем да се већ публиковане информације сажму, анализирају, евалуирају или синтетизују, те доноси нове синтезе које такође обавезно укључују резултате сопственог истраживања аутора.

 (4) Кратко или претходно саопштење је рад, али мањег обима или прелиминарног карактера, у којем неки елементи IMRAD-а могу бити испуштени, а ради се о сажетом изношењу резултата завршеног изворног истраживачког рада или чланка који је у настајању (енгл. Њоркинг Папер).

 (5) Научна критика, односно полемика или осврт је расправа на одређену научну тему, заснована искључиво на научној аргументацији, у којој аутор доказује исправност одређеног критеријума свог мишљења, односно потврђује или побија налазе других аутора.

 (6) Информативни прилог је уводник, коментар и слично.

 (7) Приказ књиге, инструмента, рачунарског програма, случаја, научног догађаја и слично јесте прилог у коме аутор процјењује правилност/неправилност неког научног или стручног рада, критеријума, поставке или полазишта, уз посебан нагласак на квалитет оцјењиваног рада.

Члан 24.

 (1) Сваки рад у научном часопису мора да поштује стандарде уређености којима се дефинишу:

 1) писање сажетка, резимеа и кључних ријечи,

 2) табеларни и графички прикази,

 3) цитирање,

 4) напомене,

 5) референце.

 (2) Радови класификовани као научни морају имати бар двије позитивне рецензије.

 (3) У научним часописима у којима се, евентуално, објављују и прилози који нису научног карактера научни чланци треба да буду груписани и јасно издвојени у првом дијелу свеске часописа.

Члан 25.

 (1) Сажетак, односно апстракт чланка је кратак информативан приказ садржаја чланка који читаоцу омогућава да брзо и тачно оцијени његову релевантност и који садржи термине који се често користе за индексирање и претрагу чланака.

 (2) Саставни дијелови сажетка чланка су: циљ истраживања, методи, резултати и закључак.

 (3) Сажетак оквирно има од 100 до 250 ријечи и налази се између заглавља, које чини наслов чланка, имена аутора и других, и кључних ријечи, након којих слиједи текст чланка.

 (4) Чланак мора имати сажетак написан и на неком другом језику раширене употребе у датој научној дисциплини као што су енглески, руски, њемачки или француски језик.

 (5) За сажетке на страним језицима мора се обезбиједити квалификована лектура, односно граматичка и правописна исправност.

 (6) Уколико је чланак написан на српском језику, сажетак на страном језику даје се у проширеном облику као резиме.

 (7) Резиме је информативан приказ садржаја чланка и оквирно не прелази 500 ријечи.

 (8) Резиме се даје на крају чланка, након одјељка који се односи на литературу, а прецизне инструкције за израду резимеа дају се у упутству ауторима.

Члан 26.

 Кључне ријечи су термини којих у правилу има до десет, које се дају непосредно након сажетака, писане на свим језицима на којима постоје сажеци и које најбоље описују садржај чланка за потребе индексирања и претраживања и које се додјељују с ослонцем на неки међународни извор, који је најшире прихваћен унутар дате научне области.

Члан 27.

 (1) Ако је чланак у претходној верзији био изложен на неком научном скупу у виду усменог саопштења под истим или сличним насловом, податак о томе треба да буде наведен у посебној напомени, по правилу при дну прве стране чланка.

 (2) Ако су сви чланци објављени у једном броју часописа приређени након научног скупа, уредништво то мора јасно назначити.

 (3) Рад који је већ објављен у једном научном часопису не може се објавити у другом.

Члан 28.

 Табеларни и графички прикази треба да буду дати на једнообразан начин, у складу с одабраним стандардом уређивања и опремања чланака.

Члан 29.

 (1) Начин позивања на изворе у оквиру чланка мора бити једнак у свим радовима објављеним у одређеном часопису, а уредништво се одлучује, навођењем аутора или редних бројева референци из одјељка који се односи на литературу, за онај систем цитирања који је преовлађујући у области науке којој припада тематика научног часописа.

 (2) Систем навођења литературе детаљно се описује у упутству ауторима.

Члан 30.

 Напомене се дају при дну стране у којој се налази коментарисани дио текста и могу да садрже мање важне детаље, допунска објашњења, назнаке о коришћеним изворима, али не могу бити замјена за цитирану литературу.

Члан 31.

 (1) Цитирана литература обухвата библиографске изворе као што су научни радови, монографије и слично, и даје се искључиво у засебном одјељку чланка у виду листе референци.

 (2) Цитирана литература треба да је из врхунских међународних и републичких научних часописа, најновијих годишта и да у раду углавном преовлађује часописна литература.

 (3) Литература цитирана у научном часопису мора да буде наведена на стандардан и досљедан начин.

 (4) Референце се наводе на досљедан начин, редослиједом који зависи од стандарда навођења у тексту, а који је прецизиран упутством ауторима за одређени часопис.

 (5) Референце се не преводе на језик којим је чланак написан, а саставни дијелови референци наводе се у свим чланцима објављеним у часопису на исти начин, у складу са усвојеним стандардом навођења.

 (6) Референце се наводе једнообразно и према упутствима које пропише уредништво часописа, а могу бити усклађена са прописаним упутствима водећих међународних база:

 1) Publication Manual of the American Psychological Association (APA),

 2) Council of Biology Editors Manual, Scientific Style and Format (CBE),

 3) The Chicago Manual of Style (Chicago),

 4) Harvard Style Manual (Harvard),

 5) Harvard Style Manual - British Standard (Harvard-BS),

 6) Modern Language Association Handbook for Writers of Research Papers (MLA),

 7) The National Library of Medicine Style Guide for Authors, Editors, and Publishers (NLM).

 (7) Осим упутстава из става 4. овог члана, препоручује се употреба и ужестручних формата датих у упутствима:

 1) American Chemical Society (ACS) Style Guide,

 2) American Institute of Physics (AIP) Style Manual.

 (8) Формат исписа референци детаљно се описује у упутству ауторима.

 (9) Поступак цитирања докумената преузетих с интернета посебно се описује.

Члан 32.

 Сваки научни часопис води и архивира, односно похрањује документацију која омогућује доказивање вјеродостојности радова и извора, регулисање права између издавача и аутора, те вредновање часописа.

Члан 33.

 (1) Уредништво научног часописа води: регистар приспјелих радова, упутство рецензентима, листу рецензената и регистар рецензија као документа од релативно трајне важности.

 (2) Уредничка документација је првенствено намијењена анализама уређивачког процеса, посебно поступка рецензирања, којима је циљ унапређење квалитета часописа, а истовремено служе као основ за вредновање, односно категоризацију научног часописа.

Члан 34.

 (1) У регистру приспјелих радова воде се основни подаци о пријављеним радовима и ауторима, као што су навођење датума приспијећа рукописа, исправка рукописа и датум одобрења за објављивање радова.

 (2) Регистар приспјелих радова води се у штампаној/писаној верзији или у електронском облику као унакрсна табеларна датотека.

 (3) Ако уредништво научног часописа користи системе електронског пријављивања и уређивања радова које је Министарство обезбиједило или одобрило, вођење регистра приспјелих радова као посебног документа није потребно.

Члан 35.

 (1) Научни часопис мора да има рецензије, односно радови су прошли peer rewiew, као и упутство рецензентима, које садржи детаљне инструкције о начину вредновања рада.

 (2) У упутству рецензентима назначене су димензије, односно особине чланка који се оцјењује и облик оцјењивања - квантитативно или описно.

 (3) Упутство рецензентима садржи и образац рецензије, с инструкцијама о начину попуњавања обрасца.

 (4) У упутству рецензентима посебно се наглашавају обавезе рецензената да укажу на могуће повреде етичких норми у раду.

 (5) Рецензија, односно пеер рењиењ мора минимално садржавати:

 1) оцјену оригиналности, односно научног доприноса рада,

 2) оцјену актуелности рада,

 3) оцјену примијењене методологије,

 4) приједлог за сврставање у категорију рада,

 5) оцјену релевантности коришћене литературе,

 6) сагласност за објављивање рада.

 (6) Образац рецензије мора бити потписан ако је у штампаном облику, односно достављен као мејл уредништву за сваки појединачни рецензирани чланак.

Члан 36.

 (1) Научни рад оцјењују бар два рецензента, а рецензентима се не открива идентитет аутора и обратно.

 (2) Рецензент треба да буде компетентан за ужу научну област којој припада одређени рад у часопису.

 (3) Најмање један рецензент не може имати научну афилијацију са институцијом или организацијом у којој је запослен аутор рада.

 (4) Сваки научни рад објављен у научном часопису мора да има јединствене рецензије које не могу бити идентичне рецензијама других радова у часопису.

 (5) Сваки научни часопис има листу рецензената, која садржи имена и научне афилијације свих рецензената.

Члан 37.

 (1) Адекватност рецензија се провјерава на бази случајног узорка часописа у текућој и претходне три године излажења.

 (2) Један рецензент може рецензирати максимално два научна чланка у једном броју часописа.

 (3) Рецензенти морају испуњавати услове из члана 36. т. 1) и 2) овог правилника.

 (4) Часописи који не испуњавају услове прописане чланом 22. и чланом 36. став 1. овог правилника неће бити категорисани.

Члан 38.

 Регистар рецензија је архива повјерљиве природе која садржи све рецензије у штампаној/писаној верзији или у електронском облику на одговарајућем обрасцу који је припремило уредништво.

ГЛАВА IV

ЗБОРНИК

Члан 39.

 Ако се штампа у часопису, зборник се мора штампати у посебном броју научног часописа који је видно означен као тематски број, суплемент или извор на интернету, а радови који се у њему објављују морају бити адекватно рецензирани.

Члан 40.

 Зборници се разврставају у сљедеће категорије:

 1) зборник радова са научног скупа и

 2) тематски зборник.

Члан 41.

 (1) Зборник радова са научног скупа (као што је симпозијум, конгрес, конференција, округли сто) јесте публикација коју издаје организатор скупа, самостално или у сарадњи са издавачем или часописом, а у њему се објављују прилози и саопштења као зборник радова, односно зборник сажетака, резимеа или апстраката.

 (2) Научни скуп у смислу овог правилника дефинисан је прописима којима се уређује суфинансирање научних скупова.

 (3) Издавач зборника радова са научног скупа може објавити само један посебан број научног часописа, који је видно означен као тематски број у току једне календарске године.

Члан 42.

 Тематски научни зборник је скуп научних радова о једној одређеној научној теми са једног или више различитих научних скупова.

Члан 43.

 Зборник треба да има додијељен ISBN број и CIP каталошки запис.

Члан 44.

 (1) Радови који се објављују у оквиру зборника треба да буду груписани по тематском карактеру.

 (2) Бројчана ознака страна зборника почиње од прве стране текста првог чланка и наставља се кроз цијели зборник.

 (3) Корице, насловна страна, садржај и огласи у зборнику не нумеришу се.

Члан 45.

 (1) У садржају зборника дају се пуни наслов сваког прилога, презиме и име аутора и почетна страница рада.

 (2) Прилози који нису научног карактера могу се наводити у садржају, али треба да буду јасно обиљежени пригодним насловом.

 (3) Зборник може бити објављен на једном језику и једним писмом или двојезично на два писма.

 (4) У зборницима који се објављују двојезично садржај се даје на оба језика.

 (5) Садржај зборника, по правилу, даје се на првој, односно првим странама.

Члан 46.

 (1) Категоризацију чланака обавља уредништво зборника, а рецензенти, у складу са чланом 23. овог правилника, одлучују о категорији у коју ће рад бити сврстан.

 (2) Рецензенти који одлучују да ли ће рад бити разврстан у одређену категорију према члану 23. овог правилника морају да испуњавају услове из члана 36. ст. 2. и 3. овог правилника.

 (3) Зборник мора да има рецензије, као и упутство рецензентима, које испуњава услове из чл. 35, 36. и 37. овог правилника.

Члан 47.

 Импресум се даје у сваком зборнику, на сталном и истакнутом мјесту за научне часописе у члану 15. овог правилника како је то прописано за научни часопис.

Члан 48.

 Зборник треба да је уређен тако да поштује јединствен начин цитирања у складу са чланом 29. овог правилника, а одабрани стандард цитирања описује се детаљно и на вријеме се доставља ауторима радова, односно објављује на одговарајућој интернет страници, уз навођење примјера за сваку врсту цитираног извора.

Члан 49.

 Чланак у зборнику мора бити уређен на стандардан начин у складу са чланом 19. ст. од 1. до 4. и чланом 20. овог правилника како је то прописано за научни часопис.

Члан 50.

 Чланак у зборнику мора имати сажетак и на енглеском језику, а само изузетно, умјесто на енглеском, сажетак може бити написан на неком другом језику раширене употребе у датој научној дисциплини, као што су руски, њемачки или француски језик.

ГЛАВА V

КАТЕГОРИЗАЦИЈА НАУЧНИХ ЧАСОПИСА

Члан 51.

 (1) Категоризација научних часописа је вредновање квалитета научних часописа који се издају у Републици Српској.

 (2) Категоризацију научних часописа из става 1. овог члана врши Министарство.

 (3) Категоризација научних часописа врши се једном годишње.

 (4) Категоризација научних часописа користи се за суфинансирање, а може се користити приликом избора у виша научна или научнонаставна звања.

 (5) Министарство након завршене категоризације објављује ранг-листу категорисаних часописа.

Члан 52.

 (1) Министар именује Комисију за категоризацију научних часописа (у даљем тексту: Комисија), из редова истакнутих научних, библиотекарских и библиометријских радника, на период од четири године у складу са Законом.

 (2) Комисија има седам чланова, од којих је шест чланова Комисије из сваке научне области и који између себе бирају предсједника.

 (3) Задатак Комисије јесте да на основу критеријума утврђених овим правилником изврши категоризацију научних часописа који се издају у Републици Српској.

 (4) Комисија за свој рад има право на накнаду у складу са Законом.

Члан 53.

 (1) Категоризација научних часописа врши се на основу сљедећих критеријума:

 1) редовност излажења,

 2) адекватност рецензија,

 3) испуњеност библиографских услова,

 4) стандард коректног цитирања,

 5) доступност часописа на интернету,

 6) рејтинг уредништва,

 7) техничка уређеност часописа,

 8) удио радова на свјетским језицима,

 9) удио часописних референци,

 10) удио иностраних аутора,

 11) библиометријски показатељи.

 (2) Научни часопис задржава ранг добијен категоризацијом до сљедећег поступка категоризације.

 (3) Издавач категорисаног научног часописа дужан је да Министарству редовно доставља, а најмање једном годишње, доказе о испуњености услова из става 1. т. 1) и 2) овог члана.

 (4) Уколико издавач часописа не достави доказе из става 3. овог члана, научни часопис губи ранг добијен категоризацијом.

 (5) Часописи који не испуњавају услове прописане чл. 23, 36. и 37. овог правилника и часопис који нема наведен уреднички састав у складу са чланом 15. овог правилника неће бити категорисани.

Члан 54.

 (1) Редовност излажења научног часописа вреднује се по основу редовности излажења:

 1) часопис има све бројеве у посљедњих 12 мјесеци: 1 бод,

 2) часопис има све бројеве у претходне двије године: 3 бода,

 3) часопис има све бројеве у претходне три године: 6 бодова.

 (2) Ако часопис нема издате све бројеве у одговарајућој години добија нула бодова за ту годину, укључујући број научног часописа који је приређен након одржаног научног скупа, а није видно означен као тематски број.

 (3) Укупан број бодова добије се сабирањем бодова за све три године, а максималан број бодова који се добија за редовност излажења је шест.

Члан 55.

 Максималан број бодова који се додјељују на основу адекватности рецензије у складу са чл. 35, 36. и 37. овог правилника је шест, а добије се сабирањем бодова за све три године:

 1) рецензије у посљедњих 12 мјесеци: 1 бод,

 2) рецензије у претходне двије године: 3 бода,

 3) рецензије у претходне три године: 6 бодова.

Члан 56.

 За испуњеност библиографских услова бодови се додјељују на сљедећи начин:

 1) часопис има UDK број, ISSN и e-ISSN број: 2 бода,

 2) часопис задовољава услове из тачке 1) овог члана и сваки рад у часопису има UDK број, категорију, односно тип чланка, сажетак чланка/апстракт и кључне ријечи на енглеском или неком другом свјетском језику, те податке о аутору и институцији: 3 бода,

 3) часопис задовољава услове из т. 1) и 2) овог члана и има аналитички обрађене чланке (DOI и COBISS) који се објављују у текућој националној библиографији и уврштен је у централни електронски каталог: 4 бода.

Члан 57.

 Научном часопису који у потпуности испуњава стандарде коректног цитирања у складу са чл. 29, 30. и 31. овог правилника додјељују се три бода.

Члан 58.

 Бодовање часописа на основу критеријума доступности часописа на интернету врши се на сљедећи начин:

 1) ако часопис има регистровану своју интернет страницу и све бројеве објављује на тој адреси: 2 бода,

 2) ако часопис задовољава услове из тачке 1) овог члана, те приказује информације о тематском фокусу часописа, јасна упутства ауторима, потпуне и тачне податке о уредништву: 3 бода,

 3) уколико часопис задовољава услове из тачке 2) овог члана и сви чланци су доступни као посебни претраживи документи у PDF формату: 4 бода.

Члан 59.

 Бодовање часописа на основу критеријума рејтинга уредништва часописа врши се на сљедећи начин:

 1) ако 30% или више чланова уредништва часописа има научна или научнонаставно звања из научних области које покрива часопис: 1 бод,

 2) ако 60% или више чланова уредништва имају научна или научнонаставно звања из научних области које покрива часопис и најмање 20% има објављене радове у Web of Science (WoS) и Scopus/SCImago из научних области које покрива часопис: 2 бода,

 3) ако више од 30% чланова уредништва има објављене научне радове у водећим међународним часописима Web of Science (WoS) и Scopus/SCImago: 3 бода,

 4) уколико је задовољен услов из тачке 1) овог члана и чланови уредништва часописа нису уједно и аутори или коаутори у часопису, часопису се додјељују додатна: 2 бода.

Члан 60.

 Удио радова на свјетским језицима односи се на број библиографских јединица на свјетским језицима, а број бодова који се додјељује по овом критеријуму је сљедећи:

 1) удио од 20% до 30%: 1 бод,

 2) удио од 30% до 50%: 2 бода,

 3) удио преко 50%: 3 бода.

Члан 61.

 Удио часописних референци односи се на број библиографских јединица из научних часописа, а број бодова који се додјељује по овом критеријуму је сљедећи:

 1) удио од 40% до 60%: 1 бод,

 2) удио од 60% до 80%: 2 бода,

 3) удио преко 80%: 3 бода.

Члан 62.

 Удио иностраних аутора односи се на број иностраних аутора из најмање три земље који објављују научне радове у часопису током једне календарске године, а број бодова који се додјељује по овом критеријуму је сљедећи:

 1) удио од 20% до 30%: 1 бод,

 2) удио од 30% до 50%: 2 бода,

 3) удио преко 50%: 3 бода.

Члан 63.

 Број бодова који се додјељује оцјењиваном часопису на основу критеријума библиометријских показатеља је сљедећи:

 1) часопис је регистрован у библиографској бази података OPAC (Online Public Access Catalog): 1 бод,

 2) часопис је пријављен за реферисање или је дјелимично реферисан у најмање једној научној свјетској бази података укључујући Web of Science, Scopus/SCImago, Journal Citation Reportu или Medline-у: 2 бода,

 3) часопис је реферисан у најмање једној научној свјетској бази података укључујући Web of Science, Scopus/SCImago, Journal Citation Report-у или Medline: 3 бода.

Члан 64.

 Часопис који има импакт фактор аутоматски се сврстава у прву категорију.

Члан 65.

 Укупан збир бодова који се могу на основу критеријума из овог правилника додијелити научном часопису републичког значаја је 40 бодова.

Члан 66.

 (1) На бази укупног збира бодова који Комисија додијели неком републичком научном часопису одређује се његова категорија.

 (2) Републички научни часописи се категоризују у три категорије:

 1) прва категорија: од 30 до 40 бодова,

 2) друга категорија: од 21 до 29 бодова,

 3) трећа категорија: од 15 до 20 бодова.

 (3) Часопис који има мање од 15 бодова не добија категорију.

ГЛАВА VI

СУФИНАНСИРАЊЕ НАУЧНИХ ПУБЛИКАЦИЈА

Члан 67.

 (1) Научне публикације суфинансирају се ако испуњавају услове и критеријуме прописане овим правилником.

 (2) Корисници средстава за суфинансирање научне публикације могу бити научноистраживачке организације уписане у Регистар научноистраживачких организација, овлашћени издавачи научних публикација, као и аутори уписани у Регистар истраживача.

 (3) Укупан износ средстава намијењених за суфинансирање научних публикација одређује се годишњим финансијским планом Министарства.

 (4) Висина износа средстава за суфинансирање одређује се по врстама публикација из члана 66. овог правилника.

Члан 68.

 (1) Министарство једном годишње у једном од јавних гласила објављује јавни конкурс за избор и суфинансирање научних публикација који је доступан на интернет страници Министарства.

 (2) Избор научне публикације за суфинансирање врши се једанпут у току године.

Члан 69.

 Јавни конкурс садржи:

 1) правни основ расписивања,

 2) врсту научних публикација које се суфинансирају,

 3) услове и вријеме трајања конкурса,

 4) износ укупних средстава за суфинансирање научних публикација,

 5) списак потребне документације која се прилаже уз пријаву,

 6) рок и мјесто за подношење пријаве,

 7) јасна упутства како се може добити пријавни образац и начин његовог попуњавања,

 8) рок у којем се учесници на конкурсу обавјештавају о избору,

 9) лице задужено за објашњење и пријем конкурсне документације,

 10) напомену о статусу непотпуних и неблаговремених пријава учесника конкурса и

 11) друге податке потребне за потпуну информисаност и одлучивање о избору учесника конкурса.

Члан 70.

 (1) Министар именује Комисију за вредновање и избор научних публикација (у даљем тексту: Комисија за публикације), а поступак евалуације координише и организује Министарство.

 (2) У Комисију за публикације именују се три члана, из реда научних радника компетентних за одређену научну област.

 (3) Предсједника Комисије за публикације бирају чланови Комисије.

 (4) Комисија за публикације именује се на период од двије године.

 (5) Чланови Комисије за публикације за свој рад имају право на накнаду у складу са Законом.

 (6) Задатак Комисије за публикације је да, на основу критеријума из овог правилника, изврши вредновање научних публикација, да да своје мишљење о свакој научној публикацији у писаном облику, сачини приједлог за суфинансирање и предложи висину средстава за суфинансирање.

Члан 71.

 Министарство обрађује пријаве пристигле на конкурс за суфинансирање научних публикација и пријаве које имају све тражене податке у складу са јавним конкурсом и потребном конкурсном документацијом доставља Комисији за публикације на оцјену.

Члан 72.

 У зависности од врсте научне публикације, учесник уз пријаву на јавни конкурс прилаже и сљедећу документацију:

 1) минимално једно поглавље необјављене монографије и цијели зборник, укључујући насловну страну монографије, назив издавача, уреднике монографије, садржај, ISBN, тираж, као и релевантне електронске податке,

 2) ауторски или уреднички предговор научне публикације,

 3) двије компетентне рецензије, односно доказ да је научна публикација прошла пеер ревиењ,

 4) одлуку одговарајућег тијела (научнонаставног вијећа или редакције издавачке куће) о прихватању публикације за штампање,

 5) превод предговора научне публикације страног аутора,

 6) предрачун штампарије и спецификацију осталих трошкова,

 7) уговор аутора са страним издавачем - у случају превода научне публикације аутора из Републике Српске на страни језик и доказ да је публикација спремна за штампање,

 8) изјаву да су испуњене уговорне обавезе - у случају да је учесник имао обавезе према Министарству по претходном уговору,

 9) изјаву учесника да се наводи у пријави на конкурс могу употријебити за евидентирање у бази података Министарства,

 10) за цијелу научну монографију или поглавље у научној монографији која се публикује у иностранству на енглеском или другом свјетском језику - копију насловне стране научне монографије, копију садржаја научне монографије у цијелости, односно копију објављеног поглавља монографије.

Члан 73.

 (1) Министарство суфинансира научне монографије које, осим услова из чл. 5. и 6. овог правилника, испуњавају и сљедеће услове:

 1) да аутор научне монографије и најмање половина коаутора има минимално звање доктора наука,

 2) да је монографија искључиво научног, а не образовног или стручног карактера, односно да није уџбеник, збирка задатака или практикум,

 3) да се монографија први пут објављује или да је то допуњено издање са новим, до тада необјављеним, чињеницама, сазнањима и доказима,

 4) да је монографија, уколико није ријеч о самосталном ауторском издању, одобрена за издавање од надлежног органа или организације, односно научног вијећа или колегијума,

 5) да је обезбијеђена прецизна конструкција финансирања штампања и издавања монографије.

 (2) Комисија за публикације категорише пријављену научну монографију у складу са чланом 6. овог правилника као основ за утврђивање износа средстава за суфинансирање.

Члан 74.

 (1) У случају публиковања научне монографије аутора из Републике Српске, Министарство суфинансира трошкове лекторисања, техничке припреме рукописа за штампу и трошкове штампања, али не суфинансира ауторски хонорар.

 (2) У случају превода научне монографије аутора из Републике Српске на страни језик, Министарство суфинансира трошкове превођења.

 (3) Уколико поглавље научне монографије има више аутора, само један аутор по избору и уз писани пристанак осталих аутора може добити средства за суфинансирање у складу са ставом 1. овог члана.

 (4) Аутор научне монографије током календарске године финансијску подршку Министарства може добити само за једну научну монографију.

Члан 75.

 (1) Министарство суфинансира научне часописе:

 1) који су категорисани у складу са чланом 66. овог правилника и

 2) за које је обезбијеђена прецизна конструкција финансирања.

 (2) Категоризација часописа представља основ за утврђивање износа средстава за суфинансирање.

Члан 76.

 (1) Министарство суфинансира зборнике са научних скупова, као и тематске зборнике који испуњавају услове прописане одредбама чл. од 39. до 50. овог правилника.

 (2) Министарство суфинансира сљедеће зборнике:

 1) зборник са међународног научног скупа од посебног значаја,

 2) зборник са међународног научног скупа,

 3) зборник са научног скупа са међународним учешћем,

 4) зборник са научног скупа републичког значаја.

Члан 77.

 (1) Комисија за публикације након извршеног поступка вредновања научних публикација подноси министру извјештај о свом раду, са мишљењем и препорукама, потписан од стране предсједника и свих чланова Комисије за публикације.

 (2) Извјештај из става 1. овог члана Комисија за публикације сачињава у року од 30 дана од дана пријема документације.

 (3) Извјештај из става 1. овог члана садржи и приједлог публикација и износа средстава за суфинансирање.

 (4) Ако члан Комисије за публикације конкурише за суфинансирање научне публикације код Министарства, нема право учешћа у евалуацијском поступку те публикације.

Члан 78.

 (1) Министарство објављује списак научних публикација предложених за суфинансирање на интернет страници Министарства.

 (2) На листу из става 1. овог члана учесници на конкурсу имају право приговора у року од седам дана од дана њеног објављивања.

 (3) На основу мишљења Комисије за публикације о приговору министар доноси коначно рјешење.

Члан 79.

 (1) Министар на основу мишљења Комисије доноси рјешење о додјели средстава за суфинансирање научне публикације.

 (2) На основу рјешења из става 1. овог члана Министарство и корисник средстава склапају уговор којим дефинишу међусобна права и обавезе у складу са законом.

Члан 80.

 (1) Министарству се, након штампања, обавезно доставља оригинални примјерак научне публикације.

 (2) Зборник је бесплатно доступан у електронској верзији на интернет страници издавача.

ГЛАВА VII

ПРЕЛАЗНЕ И ЗАВРШНЕ ОДРЕДБЕ

Члан 81.

 (1) Уредништва научних часописа који су категорисани према одредбама раније важећег правилника подносе захтјев за нову категоризацију у року од шест мјесеци, односно 12 мјесеци за часописе који се објављују једном годишње, од дана ступања на снагу овог правилника.

 (2) У случају неподношења захтјева из става 1. овог члана, научни часопис губи категорију добијену у складу са претходном категоризацијом.

 (3) Уколико је научни часопис у складу са одредбама овог правилника категорисан у нижу категорију у односу на претходну категоризацију, научни часопис задржава категорију из претходне категоризације у року од шест мјесеци и дужан је да у том периоду испуни критеријуме у складу с овим правилником, након чега се примјењује нова категоризација.

Члан 82.

 Ступањем на снагу овог правилника престаје да важи Правилник о уређивању и публиковању научних публикација ("Службени гласник Републике Српске", број 77/10).

Члан 83.

 Овај правилник ступа на снагу осмог дана од дана објављивања у "Службеном гласнику Републике Српске".

 Број: 19/6-010/014-16/17

 28. јула 2017. године, Бањалука

 Министар, др Јасмин Комић, с.р.